CELEX: 62008CN0435
Language: da
Date: 2008-09-30 00:00:00
Title: Sag C-435/08: Sag anlagt den 30. september 2008 — Kommissionen for De Europæiske Fællesskaber mod Republikken Polen

22.11.2008   
            
            
               DA
            
            
               Den Europæiske Unions Tidende
            
            
               C 301/28
            
         Sag anlagt den 30. september 2008 — Kommissionen for De Europæiske Fællesskaber mod Republikken Polen
   (Sag C-435/08)
   (2008/C 301/43)
   Processprog: polsk
   Parter
   
      Sagsøger: Kommissionen for De Europæiske Fællesskaber (ved K. Simonsson og M. Owsiany-Hornung, som befuldmægtigede)
   
      Sagsøgt: Republikken Polen
   Sagsøgerens påstande
   
               —
            
            
               Det fastslås, at Republikken Polen har tilsidesat sine forpligtelser i henhold til artikel 2 og 13 i Europa-Parlamentets og Rådets direktiv 2002/59/EF af 27. juni 2002 om oprettelse af et trafikovervågnings- og trafikinformationssystem for skibsfarten i Fællesskabet og om ophævelse af Rådets direktiv 93/75/EØF (1), idet den dels har udelukket alle fritidsfartøjer fra anvendelsesområdet for Ministeriet for infrastrukturs bekendtgørelse af 13. december 2002 om særlige bestemmelser for sikker skibsfart med søgående skibe, som gennemfører visse af nævnte direktivs bestemmelser i national ret, dels har vedtaget de bestemmelser, der er nævnt i § 3.3, i Ministeriet for infrastrukturs bekendtgørelse af 12. maj 2003 om indberetning fra redere, hvis fartøjer transporterer farligt eller forurenende gods, som gennemfører artikel 13 i direktiv 2002/59 i national ret, og som gør det lovligt for redere, hvis fartøjer forlader polske havne, først at anmelde generelle oplysninger om fartøjet og dets last (som omhandlet i bilag I, punkt 3, til direktiv 2002/59), når fartøjets rute er fastlagt, såfremt bestemmelseshavnen eller ankerpladsen ikke er kendt ved afgangen fra havnen.
            
         
               —
            
            
               Republikken Polen tilpligtes at betale sagens omkostninger.
            
         Søgsmålsgrunde og væsentligste argumenter
   Republikken Polen har tilsidesat sine forpligtelser i henhold til artikel 2 og 13 i Europa-Parlamentets og Rådets direktiv 2002/59/EF af 27. juni 2002 om oprettelse af et trafikovervågnings- og trafikinformationssystem for skibsfarten i Fællesskabet og om ophævelse af Rådets direktiv 93/75/EØF.
   Republikken Polen har ikke korrekt gennemført artikel 2 i direktiv 2002/59, som udelukker »fiskerfartøjer, traditionelle skibe og fritidsfartøjer med en længde på mindre end 45 m« fra sit anvendelsesområde.
   § 2.1, nr. 2, i Ministeriet for infrastrukturs bekendtgørelse af 13. december 2002 om særlige bestemmelser for sikker skibsfart med søgående skibe, som gennemfører visse af nævnte direktivs bestemmelser i national ret, går i denne henseende videre end direktivets bestemmelser, idet den udelukker alle fritidsfartøjer fra sit anvendelsesområde. Kommissionen har anført, at en sådan begrænsning af direktivets anvendelsesområde er i strid med direktivets artikel 2.
   Republikken Polen har endvidere tilsidesat sine forpligtelser i henhold til artikel 13 i direktiv 2002/59. Direktivets artikel 13, stk. 1, bestemmer, at »[o]peratøren, agenten eller føreren af et skib, uanset dets størrelse, der forlader en havn i en medlemsstat med farligt eller forurenende gods, anmelder senest ved skibets afgang alle de oplysninger, der kræves ifølge bilag I, punkt 3, til den kompetente myndighed i den pågældende medlemsstat«.
   § 3.1 i Ministeriet for infrastrukturs bekendtgørelse af 12. maj 2003 om indberetning fra redere, hvis fartøjer transporterer farligt eller forurenende gods, indfører en tilsvarende forpligtelse. Samme bekendtgørelses § 3.3 bestemmer imidlertid, at »hvis bestemmelseshavnen eller ankerpladsen ikke er kendt ved afgangen fra havnen, skal […] oplysningerne anmeldes senest, når fartøjets rute er fastlagt«.
   Denne mulighed er således ikke kun begrænset til det særlige tilfælde, som er omhandlet i direktivets artikel 13, stk. 2 (skibe, der kommer fra en havn uden for Fællesskabet, og som er på vej til en havn i Fællesskabet eller en ankerplads inden for en medlemsstats territorialfarvand). Denne undtagelse vedrørende tidspunktet for indberetning af oplysninger er ifølge Kommissionen i strid med direktivets artikel 13.
   
      (1)  EFT L 208 af 5.8.2002, s. 10.